text: V om støj-problemer: Støjskærm en hurtig løsning  
  19 august 2014 kl. 12.41
  En støjskærm behøver ikke at tage flere år at få op. Det konkluderer Venstre-folk, efter at flere politikere mandag var på besøg hos støjplagede naboer til motorvejen.
  - Om kun et halvt år kan støjskærmen stå klar.
  Sådan siger borgmesteren Jørn Pedersen (V) efter et møde mandag med naboerne til Bramdrupdam motorvejsafkørslen.
  - Lige så snart pengene er bevilliget kan opførelsen gå i gang, siger borgmesteren til TV SYD.
  Her er han på linje med hans partikolleger på Christiansborg, Eva Kjær Hansen og Kristian Pihl Lorentzen, som også var forbi naboerne til motorvejen mandag. Kristian Pihl Lorentzen har tirsdag bedt transportminister Magnus Heunicke (S) kigge på sagen igen.
  Tidligere har transportministeren afvist muligheden for en støjskærm med begrundelsen, at der er risiko for, at løsningen ikke bliver optimal i forhold til en fremtidig udbygning, da støjskærme skal placeres umiddelbart langs vejkanten for at have den bedste støjreducerende effekt.
  - Men en støjskærm nu-og-her behøver ikke at være en ekstra udgift, for motorvejen er allerede udvidet, siger borgmesteren
  